Staking dreig by Unisa nog voor akademiese jaar beginHoopvolle voornemende student wag buite Unisa in Pretoria nadat die instansie gesluit is weens die dreigende staking (7 Januarie 2019). Foto: Brenda Masilela/ANA Nog voordat die akademiese jaar behoorlik afgeskop het, het die studenteraad van Unisa se Sunnyside-kampus in Pretoria gedreig om te begin staak indien daar nie aan die eise van die studenteorganisasie Sasco gehoor gegee word nie. Hoopvolle studente het Maandag die sypaadjies buite die universiteit se kampus in Pretoria vol gesit in die hoop dat die hekke oopgemaak sal word nadat die instansie gesluit is weens die dreigende staking. Die polisie was teenwoordig om die situasie te monitor waar die voornemende studente onder bome en sambrele skuiling teen die son gevind het. Martin Ramotshela, woordvoerder van die universiteit, het Maandag gesê die universiteit het intussen op die eise van die studente gereageer. Sasco het ŉ lys van eise ingedien, insluitend dat studente van handboeke en skootrekenaars voorsien word. Ramotshela sê sommige van die kwessies wat deur die studente geopper is, is opgelos en daar is ingestem dat die skootrekenaars aan hulle gelewer sal word voor die akademiese jaar begin. Hoopvolle voornemende student wag buite Unisa nadat die instansie gesluit is weens die dreigende staking (7 Januarie 2019). Foto: Brenda Masilela/ANA Hy sê egter van die studente se eise het intussen uitgebrei en nou soek hulle meer as wat hulle aanvanklik geëis het. “Die ooreenkoms was dat hulle wil hê skootrekenaars moet voorsien word en dit is nou gedoen. Nou wil hulle hê skootrekenaars én dat handboeke voorsien moet word. Dit is ŉ kwessie vir die nasionale finansiële hulpskema vir studente (NSFAS), dit is nie ons kwessie nie,” sê Ramotshela. Lundi Nhlenyama, voorsitter van Sasco, hou vol handboeke en skootrekenaars is noodsaaklike hulpbronne vir studiedoeleindes. Oor die kwessie van kwalifikasies wat gestaak is, sê Ramotshela dit is ŉ ongelukkige voorval. “Ons kan dié voorval bevestig. Ons het die fout gemaak om programme op die stelsel te laai wat nog nie akkreditasie van die SA Kwalifikasieowerheid (Saqa) ontvang het nie, maar die universiteit het intussen ingegryp om die saak te beredder,” sê hy. Ramotshela sê in sommige gevalle is die kwalifikasies intussen geakkrediteer en in ander gevalle is aanbiedinge gemaak aan die studente wat hierdeur geraak is. Hy sê die universiteit is tans in gesprek met Saqa oor die kwalifikasies wat nié geakkrediteer is nie en hopelik sal die probleem nog hierdie semester of vroeg volgende semester opgelos word. Polisiebeamptes monitor die situasie buite Unisa in Pretoria (7 Januarie 2019). Foto: Brenda Masilela/ANA Nhlenyama blameer Unisa se administrasieproses en sê daar is studente wat oorbruggingskursusse gedoen het, maar nou deur die universiteit geweier word weens ŉ tekort aan plek. Studente eis ook dat ŉ inbelsentrum op die been gebring word om studente met hul aansoeke te help. Studente kan glo nie die universiteit telefonies bereik om aansoekprobleme uit te stryk nie en daar is niemand om hulle te help wanneer hulle probleme met die aanlynstelsel ervaar nie. Dit lei daartoe dat studente dikwels ver moet reis en in groot getalle na die Unisa-kampus stroom om aansoekprobleme uitgesorteer te kry. Ramotshela sê die universiteit sal met studente in gesprek tree. “Ek kan bevestig daar is al met die studenteleierskap gekommunikeer en ons is besig om ŉ tyd en plek te bepaal vir ŉ ontmoeting.”